ส่วนที่ 1

ข้อมูลสรุป (Executive Summary)

ธนาคารกรุงไทย จำกัด ก่อตั้งขึ้นเมื่อวันที่ 14 มีนาคม 2509
จากการควบกิจการระหว่างธนาคารมณฑล จำกัด กับธนาคารเกษตร จำกัด
โดยมีกระทรวงการคลังเป็นผู้ถือหุ้นใหญ่ ต่อมาได้จดทะเบียนแปรสภาพเป็นบริษัทมหาชนจำกัด
เมื่อวันที่ 24 มีนาคม 2537 ใช้ชื่อว่าธนาคารกรุงไทย จำกัด (มหาชน) หรือ “ธนาคาร”
ภายหลังได้รับโอนสินทรัพย์และหนี้สินของธนาคาร 3 แห่ง ได้แก่ ธนาคารสยาม จำกัด
ธนาคารกรุงเทพฯ พาณิชย์การ จำกัด (มหาชน) และ ธนาคารมหานคร จำกัด (มหาชน)
ปัจจุบันธนาคารเป็นธนาคารพาณิชย์ที่ใหญ่เป็นอันดับสองของประเทศไทยหากพิจารณาจากสินทรัพย์
สินเชื่อ และเงินฝากรวม ณ วันที่ 31 ธันวาคม 2548

ธนาคารได้รับอนุญาตให้ประกอบการธนาคารพาณิชย์ตามที่ได้กำหนดไว้ในพระราชบัญญัติการธนาคารพาณิชย์และประกาศที่เกี่ยวข้องซึ่งออกโดยธนาคารแห่งประเทศไทย
กระทรวงการคลัง และหน่วยงานที่เกี่ยวข้อง โดยธุรกิจของธนาคารสามารถจำแนกได้เป็น 2
ประเภทคือ

1.  ธุรกิจที่นำมาซึ่งรายได้ดอกเบี้ยและเงินปันผล ได้แก่ การให้บริการสินเชื่อและเงินลงทุน

2.  ธุรกิจที่นำมาซึ่งรายได้ที่มิใช่ดอกเบี้ย ได้แก่รายได้จากค่าธรรมเนียมและรายได้อื่นๆ
    เช่นบริการ Personal Banking บริการธุรกิจด้านปริวรรต บริการทางการเงิน
    ด้านการสั่งสินค้าเข้าและการส่งสินค้าออก บริการบริหารกองทุนสำรองเลี้ยงชีพ
    บริการด้านบัตรเครดิต และบริการด้านอื่นๆ เป็นต้น

การดำเนินธุรกิจในปี 2548 ธนาคารมีวิสัยทัศน์การดำเนินงานที่จะเป็น “ธนาคารแสนสะดวก”
(The Convenience Bank)
โดยมีพันธกิจในการเสนอผลิตภัณฑ์และบริการทางการเงินที่หลากหลาย เข้าถึงลูกค้าเป้าหมาย
ด้วยบริการที่รวดเร็ว แม่นยำ ในราคาที่แข่งขันได้ ยึดหลักบริการจัดการที่ดี
และมีเครือข่ายที่ครอบคลุมทุกพื้นที่ ซึ่ง ณ วันที่ 31 ธันวาคม 2548 ธนาคารมีสาขาในประเทศ 643
สาขา สาขาต่างประเทศ 7 สาขา เครื่อง ATM 2,198 เครื่อง และมีพนักงานจำนวน 14,952
คน

ทั้งนี้ ในเดือนกรกฎาคม 2548
ธนาคารได้ปรับโครงสร้างองค์กรเพื่อเสริมสร้างความมั่นคงในการดำเนินธุรกิจ
เตรียมความพร้อมเพื่อรองรับหลักเกณฑ์ Basel New Capital Accord (Basel II)
และตอบสนองวิสัยทัศน์การเป็นธนาคารที่มุ่งเน้นการชำระเงิน (Processing Bank)
ซึ่งธนาคารได้ดำเนินโครงการระบบการบริหารการเงินการคลังภาครัฐสู่ระบบอิเล็กทรอนิกส์
(Government Fiscal Management Information System: GFMIS)
ให้กับภาครัฐและมีโครงการที่จะต่อยอดธุรกิจไปยังภาคเอกชนในอนาคต

นอกจากนี้
ธนาคารได้พัฒนาและนำเสนอผลิตภัณฑ์ร่วมกับบริษัทในเครือเพื่อตอบสนองความต้องการทางการเงินแต่ละประเภท
ดังนี้

1.  ธุรกิจจัดการกองทุนร่วมกับ บมจ.หลักทรัพย์จัดการกองทุน กรุงไทย

2.  ธุรกิจลีสซิ่งร่วมกับ บริษัท กรุงไทย ไอบีเจ ลีสซิ่ง จำกัด และบริษัท เคทีบี ลีสซิ่ง จำกัด

3.  ธุรกิจประกันชีวิต ร่วมกับบริษัท กรุงไทย แอกซ่า ประกันชีวิต จำกัด

4.  ธุรกิจบัตรเครดิตร่วมกับ บมจ. บัตรกรุงไทย

5.  ธุรกิจประกันภัย ร่วมกับบริษัท กรุงไทยพานิชประกันภัย จำกัด และบมจ. ทิพยประกันภัย

นอกจากนั้น ธนาคารลงทุนใน บริษัท หลักทรัพย์ทรีนีตี้ จำกัด ซึ่งประกอบธุรกิจหลักทรัพย์
และมีโอกาสในการสร้างธุรกิจร่วมกัน

ในปี 2548 ธนาคารและบริษัทย่อยมีกำไรสุทธิจำนวน 13,024 ล้านบาท เพิ่มขึ้นร้อยละ 17.4
จากปี 2547 กำไรที่เพิ่มขึ้นเป็นผลพวงจากรายได้ดอกเบี้ยและเงินปันผลสุทธิ 38,616 ล้านบาท
เพิ่มขึ้นร้อยละ 18.6 จากปี 2547 ธนาคารมีกำไรก่อนภาษีเงินได้นิติบุคคลจำนวน 17,303
ล้านบาท เพิ่มขึ้น 6,182 ล้านบาท หรือ ร้อยละ 55.6

ณ วันที่ 31 ธันวาคม 2548 ธนาคารมีสินทรัพย์จำนวน 1,160,021 ล้านบาท เงินให้สินเชื่อ
891,997 ล้านบาท และสินเชื่อด้อยคุณภาพจำนวน 97,635 ล้านบาท
คิดเป็นสัดส่วนของสินเชื่อด้อยคุณภาพต่อสินเชื่อทั้งหมด ร้อยละ 10.3 ซึ่งลดลงจากร้อยละ 12.4
ในปี 2547 และธนาคารมีอัตราส่วนเงินกองทุนต่อสินทรัพย์เสี่ยงเท่ากับร้อยละ 12.10
และเงินกองทุนชั้นที่ 1 ต่อสินทรัพย์เสี่ยงเท่ากับร้อยละ 8.5

ธนาคารต้องดำเนินงานภายใต้ปัจจัยแวดล้อมทางเศรษกิจและการเงินที่เปลี่ยนแปลงอย่างรวดเร็ว
ก่อให้เกิดความเสี่ยงที่สำคัญซึ่งอาจกระทบกับการดำเนินธุรกิจ ได้แก่

1.  ความเสี่ยงด้านสินเชื่อ
    ประกอบด้วยความเสี่ยงจากการเกิดสินเชื่อด้อยคุณภาพและการปรับปรุงโครงสร้างหนี้
    ความเสี่ยงจากการกระจุกตัวของสินเชื่อ และความเสี่ยงจากการด้อยค่าของหลักประกัน

2.  ความเสี่ยงด้านตลาด ได้แก่
    ความเสี่ยงจากอัตราดอกเบี้ยและความเสี่ยงจากอัตราแลกเปลี่ยนเงินตราต่างประเทศ
    และความเสี่ยงจากราคา ซึ่งเป็นธุรกรรมในบัญชีเพื่อการค้าของธนาคาร

3.  ความเสี่ยงด้านอัตราดอกเบี้ยและสภาพคล่อง

ทั้งนี้ ธนาคารได้ให้ความสำคัญกับความเสี่ยงต่างที่เกิดขึ้นโดยจำแนกความเสี่ยงประเภทต่างๆ
พร้อมพัฒนาและปรับปรุงมาตรการบริหารความเสี่ยงแต่ละประเภท
ซึ่งอธิบายรายละเอียดเพิ่มเติมในส่วนที่ 2 ข้อ 1 ปัจจัยความเสี่ยง